El mètode definitiu per tenir fills lectors | La lectura: font de plaer i de coneixement\nEl mètode definitiu per tenir fills lectors. Consells i receptes miraculoses que garanteixen l’èxit escolar\nGuia per ajudar pares i mares en l’engrescadora tasca de fomentar l’hàbit lector dels infants. L’autor, Joan Carles Girbés, presenta quatre passos bàsics per transmetre, amb calma i sense angoixes, la passió lectora. Publicada en el marc del programa LECXIT de la Fundació Jaume Bofill.\nLectura i família hàbit lector, lectura i família, recomanacions literàries 0


Anatomia d'un 'cupcake' a la catalana\nTriomfen per la seva vistositat de colors i pels guarniments. A Girona, l'Exquisiteria en prepara amb ratafia, crema catalana, carquinyolis o mel i mató\n5 min. Barcelona 13/11/2013 00:00\n260x366 Anatomia d'un 'cupcake' a la catalana El perquè del nom 'cupcake' Anatomia d'un 'cupcake' a la catalana El perquè del nom 'cupcake'\nUna anatomia correcta d'un cupcake (pastís de tipus sara però de mida individual) a la catalana té tres parts. Una és la base, que és la que el fa semblant a les magdalenes o als famosos muffins , que són considerats els germans pobres dels cupcakes . La segona part és el barret, que és una corona que es fa amb crema de mantega i amb variacions de colors. La tercera i última és el topping , que funciona com si fos la perla d'un collaret.\nSi són catalans, com els que fan la Laura Rusiñol i el Joan Tubau a l'Exquisiteria de Girona, els ingredients són la ratafia, la crema catalana, els carquinyolis, la mel i el mató, entre d'altres, i no tenen colorants, perquè tots dos parteixen d'ingredients naturals per aconseguir-los. "Si necessitem el color rosa fem servir maduixes, per exemple", diuen els socis de l'Exquisiteria, que aposten pels aliments de km 0 (que no hagin recorregut més de 150 km) i pels de temporada.\n"Per als cupcakes no són necessaris els colorants, malgrat que fins ara semblava que uns i altres anaven junts", diuen la Laura i el Joan, mentre serveixen un cupcake pijama, un dels més sol·licitats, perquè a molts els recorda les antigues postres pijama, que tenien enmig un flam i estava envoltat de fruita en almívar.\nEl que sí que es necessita són les eines per fer-los, com ara els motlles, que poden ser de silicona (com els de la marca Lékué, que també té motlles de silicona de porcions individuals de pans de pessic), les mànegues de pastisseria i els buidadors de pomes ("imprescindibles per fer el forat que contindrà la veritable sorpresa del cupcake ").\nMentrestant, la bloguera Bea Roque acaba de publicar el llibre El rincón de Bea (Planeta) arran de l'èxit del seu blog homònim, que va començar el 2007. "Mai no havia fet cap pastís, però m'hi vaig començar a sentir atreta pels llibres que un dia vaig consultar", explica.\nCom a bona autodidacta, la Bea sempre ha explicat en el seu blog les errades que cometia quan no li sortia un pastís, i potser això justament és la clau de volta per entendre per què una community manager que mai no s'havia dedicat a la pastisseria s'ha acabat convertint en prescriptora de gran influència. "Per mi, el meu gran èxit és haver pogut plasmar les receptes en un llibre com el que acabo de publicar", diu.\nSigui com sigui, la Bea Roque fa una llista de cinc consells bàsics a l'hora de fer pastissos o cupcakes . El primer és conèixer el forn de casa. Tant se val que sigui elèctric o d'aire, el que és essencial és saber la temperatura amb què forneja, perquè "en pastisseria 10º amunt o avall són bàsics, i et poden salvar o espatllar un dolç". El segon punt és que cal ser molt precís amb les quantitats, perquè les postres són com les ciències exactes. En tercer lloc, per fer un bon cupcake s'ha de tenir present que la base sortirà perfecta si la mantega està a punt de pomada (a temperatura ambient). És aleshores quan es podrà barrejar amb el sucre i es crearan bombolles en la mantega que permetran que el pa de pessic creixi. El batut inicial és bàsic.\nEl quart punt és que els ous que es facin servir també han d'estar a temperatura ambient. No es poden fer servir acabats de treure del fred de la nevera, perquè "si estan molt freds, es talla el pastís".\nCom a cinquè i últim consell, la bloguera assenyala que el sucre ideal per cuinar és l'integral de canya, perquè dóna melositat a les postres. "De vegades també faig servir el blanc, i el sucre glaç per a les galetes, però per a la resta de preparats, sempre l'integral de canya".\nTant la Laura Rusiñol i el Joan Tubau com la Bea Roque reconeixen que les postres entren per la vista. Una de les claus de l'èxit dels cupcakes és, precisament, la seva vistositat de colors. La Bea fotografia ella mateixa els seus dolços, perquè "és molt important per fer arribar la recepta". Les imatges les penja al seu blog, on ja compta amb més de 15.000 visites diàries.\nEl perquè del nom 'cupcake'\n"Hi ha dues teories que expliquen el perquè del nom d'aquests pastissets", expliquen la Laura Rusiñol i el Joan Tubau en el llibre Cupcakes a la catalana (RBA). "La primera assegura que es diuen cupcakes perquè per fer-los es feia servir una tasseta (cup ) per mesurar-ne els ingredients". La segona teoria "apunta als llibres tradicionals de rebosteria", en què es recomanava cuinar-los en small cups (tasses petites), "perquè resultaven perfectes per al grau d'escalfor del forn".\nPel que fa a la seva recuperació explosiva en la pastisseria actual, tant la Bea Roque com la Laura Rusiñol i el Joan Tubau assenyalen un capítol de la sèrie Sexe a Nova York , en què la protagonista, Carrie Bradshaw, en menjava un. "Fins i tot la pastisseria de la ciutat es va fer famosa", diuen.


La UIB reconverteix l'ICE en un centre de recerca i innovació educativa\n17 abril 2021 01:07\nC.Polls | 11 desembre 2013\nImatge d'una part del campus de Palma.\nLa Universitat de les Illes Balears (UIB) ha decidit reconvertir l'Institut de Ciències de l'Educació (ICE) en l'Institut de Recerca i Innovació Educativa (IRIE).\nL'IRIE recull el testimoni de la tasca feta fins ara per l'ICE i es complementa amb l'entrada en aquest nou projecte de la Conselleria d'Educació, Cultura i Universitats que podrà aportar el contacte amb els centres educatius, imprescindible pels investigadors.\nAquest nou institut neix per la necessitat de potenciar la investigació i la innovació a les Illes per tal de fer efectiva una millora del sistema educatiu i de la formació és una evidència àmpliament reivindicada i d'aquí la necessitat d'aquesta reconversió.\nPer ara l'IRIE ja compta amb 36 grups d'investigació de tota la UIB inscrits i amb 363 investigadors. L'objectiu d'aquest institut és esdevenir un centre de referència nacional i internacional en recerca, formació i innovació educatives, i en la seva transferència.\nAquest dimecres es farà la presentació oficial d'aquest organisme, a les 10 hores per a la premsa i a les 19 hores per a tots els membres de la comunitat educativa. L'acte del capvespre comptarà amb la presència de la subdirectora i el director de l’IRIE, doctors Francesca Comas i Miquel Oliver; el rector de la UIB, doctor Llorenç Huguet; la consellera d’Educació, Cultura i Universitats, Joana Maria Camps i la directora general d'Ordenació, Innovació i Formació Professional, Isabel Cerdà.\nL'institut presentarà Informes de recerca 2013, un recull de deu informes de recerca en l’àmbit educatiu elaborats pels grups d’investigació adscrits a l’IRIE.


Atropella un mosso que anava amb bicicleta per la N-150 i fuig\nPoc abans de les 9 del matí, C.F.S, terrassenc de 49 anys i Mosso d’Esquadra, que s’adreçava amb bicicleta des del seu domicili cap al Complex Central d’Ègara on entrava de servei, va patir un accident en ser avançat per un turisme de color negre que, segons sembla, no va respectar la distància lateral de seguretat. El retrovisor dret del cotxe va col·lidir amb la part esquerra del manillar, va fer caure el ciclista a terra i va ser traslladat en ambulància a la Mútua Asepeyo (Sant Cugat del Vallès), amb pronòstic greu.\nPer les circumstàncies de l’accident, molt bona visibilitat per ser un tram recte, equipació reflectant i llum posterior fixa en intermitència per part del ciclista, a més de la fugida del conductor, no es descarta una certa intencionalitat per part del conductor, no identificat, del turisme, informen fonts del cos. Els fets han passat a la baixada que hi ha després del Cementiri municipal i a sota de l’Hospital.\nDiversos ciclistes que es desplacen a la feina amb aquest mitjà de transport s’han posat en contacte amb Món Terrassa i han manifestat que des que hi ha la crisi del Covid19 hi ha actituds agressives de ciutadans cap a ells. S’atribueix a què es pensen que surten a fer un vol o d’excursió. Se’ls confon per esportistes realitzant una activitat ara per ara prohibida.


N'hi ha prou amb prohibir els cotxes vells? Deu coses que pot fer Barcelona contra la crisi climàtica | NacióDigital\nper Andreu Merino , 3 d'octubre de 2019 a les 20:13 |\nVista de Barcelona des del Guinardó | Adrià Costa\nL'Ajuntament de Barcelona s'ha marcat l'objectiu d'aprovar la declaració d'emergència climàtica a partir de l'1 de gener del 2020. El govern municipal vol dotar la declaració de mesures concretes que contribueixin en la defensa del medi ambient i per això ha constituït la taula per l'emergència climàtica, un grup format per acadèmics, experts i administracions. Tot plegat, després que la ciutat fos escenari el 27 de setembre d'una multitudinària manifestació en el marc de la vaga mundial pel clima, amb un lema clar: "Canviem el sistema, no el clima".\nAquest dijous la taula ha celebrat la primera de les sessions de treball, que es repetiran fins a tres vegades fins al 28 de novembre. NacióDigital ha parlat amb l'investigador de l'Institut de Ciència i Tecnologia Ambientals de la UAB, Roger Curcoll i amb el professor de Química Ambiental de la UB, Xavier Giménez. Tots dos posen sobre la taula mesures que les administracions podrien tirar endavant per pal·liar la crisi climàtica.\n1. Reduir el trànsit rodat\nL'1 de gener del 2020 entrarà en funcionament la Zona de Baixes Emissions (ZBE) que vetarà l'entrada a Barcelona dels cotxes més contaminants. L'Ajuntament de Barcelona ha presentat la mesura com la primera gran acció per reduir la contaminació a la ciutat però tant Curcoll com Giménez asseguren que no n'hi ha prou. En aquest sentit, defensen el cobrament d'un peatge als vehicles que vulguin circular per la ciutat. Una mesura que l'Ajuntament assegura que es troba en "fase d'estudi avançat" i que el Govern també s'ha avingut ha plantejar.\nLa ZBE entrarà en funcionament l'1 de gener. Foto: Adrià Costa\nCurcoll fa èmfasi en la diferència entre les mesures contra la crisi climàtica, d'una banda, i contra la contaminació, de l'altra. Pel que fa a les restriccions de trànsit a la ciutat, l'investigador les emmarca en el segon àmbit. Les emissions dels vehicles poden causar patologies a les vies respiratòries i cada any la pol·lució provoca 400 morts prematures a la capital catalana. "La ZBE no és suficient si el que es vol és una reducció dràstica de la contaminació", assenyala. "Si l'únic que acaba provocant és que la gent es compri un cotxe nou, no es millorarà la situació", afegeix. Giménez també apunta que no hi ha "més remei" que reduir les emissions del trànsit rodat, però posa el focus en la necessària aposta pel cotxe elèctric.\nEl professor de la UB argumenta que si les restriccions de trànsit no van acompanyades d'un argument del protagonisme dels vehicles elèctrics, la mesura serà insuficient. "Les administracions han d'incentivar la compra de vehicles elèctrics i augmentar els punts de recàrrega", afirma.\n3. Infraestructures de captació de diòxid de carboni\n"No es pot esperar que la providència actuï, això seria mediocre". Així de contundentment s'expressa Giménez sobre la necessitat de reduir les emissions de diòxid de carboni a les ciutats. El professor apunta com a possible mesura la creació d'infraestructures que capturin la substància. Un cop capturada, es comprimeix i Giménez assenyala que es podria utilitzar per fer ciment o plàstics.\nXavier Giménez: "No es pot esperar que la providència actuï, això seria mediocre"\nPer crear aquestes infraestructures, però, cal inversió i Giménez apunta que una possible via per obtenir finançament seria incrementar els impostos sobre els carburants.\n4. Jardins verticals\nCurcoll posa l'accent en l'aposta per crear més espais verds a la ciutat. "Són essencials per disminuir la temperatura en un context d'escalfament global", assenyala. Un augment de temperatures que afecta la població més vulnerable -malalts, infants i gent gran- i que també redueix l'aigua potable disponible. L'investigador defensa la rehabilitació d'edificis en "clau climàtica". Dit d'una altra manera, pensar en els habitatges com a possibles zones verdes amb plantació de vegetació als terrats, per exemple.\nGiménez demana afavorir "l'enjardinament de tot el que es pugui" i planteja la instal·lació de jardins verticals a les façanes per contribuir a disminuir els efectes de les emissions de diòxid de carboni.\n5. Més superilles\n6. Adaptar centres escolars\nEls centres escolars són, precisament, un altre dels escenaris que Curcoll demana adaptar al context d'emergència climàtica. L'Ajuntament ja ha posat en marxa el projecte pilot “Adaptació climàtica a les escoles blava, verda i grisa", que preveu convertir els centres educatius en refugis climàtics amb mesures relacionades amb l'aigua, el verd i la rehabilitació per disminuir l'impacte de la calor als estius.\n7. Benestar d'infants i gent gran\nMés enllà de l'adaptació a l'escalfament dels centres escolas, Curcoll insisteix a protegir els infants de les conseqüències de l'escalfament global en el seu dia a dia. L'investigador també insta les administracions a dur a terme un treball social amb les persones grans que viuen soles per adaptar els seus habitatges a l'increment de les temperatures.\nEls infants i les persones grans són la part de la població més vulnerable davant l'increment de les temperatures, especialment en episodis d'onades de calor.\n8. Punts d'assessorament energètic\n9. Avions i creuers\nEl debat sobre el volum de creuers i avions que arriben respectivament al port i a l'aeroport del Prat. El port està accelerant l'ampliació d'una de les seves terminals de càrrega, fet que ha provocat crítiques no només de moviments socials favorables al decreixement turístic sinó també de col·lectius ecologistes, que entenen que una reducció del trànsit portuari ajudaria a reduir els nivells de contaminació a la ciutat.\nColau ha obert la porta a limitar l'arribada de creuers al port. Foto: Albert Alcaide\nAl juliol l'alcaldessa, Ada Colau, va plantejar per primera vegada limitar la quantitat de creuers que arriben a la ciutat com a resposta als problemes de pol·lució, mentre que el regidor d'Emergència Climàtica, Eloi Badia, ha avisat que el port i l'aeroport hauran de treballar per tenir un "pla especial" per abordar la situació d'emergència climàtica.\nLa contaminació generada pels creuers afecta principalment els barris de Ciutat Vella. Curcoll apunta que una reducció en el nombre de creuers -o la prohibició que utilitzin els motors en el port- ajudaria a millorar la qualitat de l'aire. "La limitació de vols i vaixells és una mesura necessària per reduir les emissions de diòxid de carboni. Té implicacions econòmiques importants però crec que estem obligats a fer-ho", afirma. Giménez, en canvi considera que més enllà de limitar la presència d'avions i vaixells, s'ha d'apostar perquè funcionin amb sistemes elèctrics."Tècnicament, totes les dificultats que ho impedirien ja han estat resoltes", conclou.\n10. Canvi de model econòmic\nLes administracions han de ser les que agafin les regnes de la lluita contra la crisi climàtica, però Curcoll també demana canvis de mentalitat en la població. Per exemple, el desenvolupament d'un consum responsable. "Cal disminuir la quantitat de residus que generem i fins i tot parlar de residu zero", assenyala l'investigador.\nEls governs també tenen molt a dir en aquest àmbit i Curcoll defensa l'aposta per una economia circular. Aquest tipus d'economia defensa un model basat en l'aprofitament de recursos. La fabricació de materials biodegradables, el reciclatge i la reutilització són les pedres angulars d'un model que es contraposa a l'actual economia linial.\nAlguns col·lectius ecologistes van un pas més enllà, com es va poder comprovar a la vaga mundial pel clima del 27 de setembre. Fridays for Future -el moviment encapçalat per la jove Greta Thunberg- va omplir carrers i places a Catalunya amb la reivindicació que acabar amb el model capitalista és l'única via per salvar el planeta.\nBarcelona, Els imperdibles, Societat, mesures, Barcelona, escalfament global, Ajuntament de Barcelona, crisi climàtica, canvi climàtic, creuers, Roger Curcoll, Avions, experts, Zona de Baixes Emissions, peatge, captació, Xavier Giménez, jardins verticals, emergència climàtica, diòxid de carboni, zones verdes\nPer el mussol emprenyat el 6 d'octubre de 2019 a les 09:18\nquan he llegit que el futur ha de ser el cotxe elèctric,m'he quedata grrativat. Ara per ara,el cotxe elèxtrix es una entelèquia per a la majoria de la gent: es molt car, tenen autonomia limitada, tardan molt en recarregar-se, i hores d'ara només si disposes d'una casa unifamiliar o un chalet pots deixar-lo, per exemple,tota la nit connectat per recarregar-lo. QUan als peatges,queda molt bonic dir-ho però només perjudicará als més pobres que no el podran pagar i de les super-illes,millor no parlar\nPer Rasec el 4 d'octubre de 2019 a les 12:59\nA veure: a) Les mesures de la Colau reduiran la circulacio d'uns 50.000 vehicles. b) Un Creuer contamina l'equivalent de 1.000.000 de cotxes PER DIA ! (xifra demostra internacionalment i facil de comprobar). c) A l'Ajuntament n'hi ha uns quants que de Numeros no en saben d) Feu numeros + preneu iniciativa + no aneu amb Creuers + Fridays for Future a partir d'ara s'han de fer al Moll de la Fusta\nPer Fran BCN el 3 d'octubre de 2019 a les 23:25\nLlegint la frikada d' article penso que estan planificat una ciutat per ,iaies, tietes, jubilats, aturats i mamis amb nens. En canvi, cap referència a la Bcn productiva, la que no pot anar ni sn bus, metro o bici....a més molta gent gran necessita El seu vehicle particular. Tantes superilles són ina bogeria pels veïns.....per entrar o sortir es una gimkama..


L'exclusivitat de compartir un moment - 7accents\n20.04.2019 05.15 h\nSi recordo com era la meva adolescència ara fa uns quants anys (terme uns quants com a indeterminat, deixant-ho a la imaginació del lector o lectora), viatjo a uns carrers en els quals em sentia lliure d'anar amb bicicleta i desaparèixer unes hores, uns moments de desconnexió i somiatruites tan sols interromputs per algun toc de botzina o el xiulit d'un conegut trobat pel camí. Recordo, a més, sortir a fer un passeig amb les amigues i només tenir com a referent l'hora de tornada, sense la inquietud de ser contactada, sinó vivint l'escapada amb pessigolleig a l'estómac i la il·lusió del moment, estant totalment present amb l'entorn, amb les persones i amb el que succeïa, tal com una pel·lícula a càmera lenta.\nSi deixo de recordar i miro arreu, veig gent deambulant o conduint i parlant amb un aparell que els transporta a un lloc diferent del que trepitgen. Res més lluny de la meva intenció fer al·legoria de que qualsevol temps passat fou millor, sinó fer esmena de fins a quin punt la tecnologia ens fa esclaus i inconnexes de la presència. Són innumerables els beneficis que aquesta ens aporta i soc sabedora de les facilitats i avantatges, abans inimaginables, dels avenços en el nostre rendiment mitjançant un desdoblament del temps/espai. La rendibilització del temps i l'omnipresència de la tecnologia ens permet optimitzar la nostra vida laboral i privada, malgrat... fins a quin punt? Estic contestant correus de feina al mòbil mentre la meva filla fa un PowerPoint a la tauleta i m'estic descarregant un programa a l'ordinador de l'habitació sentint l'avís del microones que el sopar ja està a punt, alhora que la Roomba va traient el borrissol del terra. I pensarem... què més es pot demanar? Què més et cal? Doncs crec que hem perdut temps de qualitat amb els nostres fills, d'atenció absoluta al que estan fent en aquell moment, i s'ha quedat en el camí l'exclusivitat de compartir un moment ella i jo, focalitzant-nos juntes en una tasca comuna. En aquesta era, la tecnologia ens ofereix l'oportunitat de fer infinitat de coses a la vegada; tanmateix, hem oblidat el plaer de desenvolupar-les una a una, sentint la grandesa de cada instant.\nMolts cops treballo al meu despatx amb adolescents, amb l'objectiu de cercar una motivació pels estudis o amb la finalitat de descobrir quines són les seves veritables passions i talents, i és llavors quan es fa evident que tot interès va enfocat a les noves tecnologies, i no precisament a tenir a l'abast tota mena d'informació per ampliar coneixements, sinó més a prop de desconnectar del context real per endinsar-se en el món del joc, de la fantasia i de l'alteració de la veritable essència. Potser jugar amb una altra identitat, potser essent fruit de l'ambició i la competitivitat, potser amb la possibilitat de sortir de casa virtualment parlant; pot ser qualsevol d'aquests motius o d'altres els que els porten a mantenir una relació disfuncional, a voltes, amb tots els aparells de nova generació que han envaït la nostra vida quotidiana i que innegablement influeixen en el nostre comportament, en la manera de relacionar-nos amb els altres i en el nostre benestar.\nCal fer balanç i descobrir en quina situació ens trobem, què guanyaríem si mantinguéssim una relació més harmoniosa amb la tecnologia, si ens sentiríem més lliures, si perdríem menys temps i recuperéssim el domini del temps, cal prendre consciència de com seria la nostra vida tenint una relació més equilibrada i que ens permetés gaudir de la vida d'altres maneres. Pensem com ens sentim quan ens oblidem el mòbil a casa i hem de passar un dia sense consultar les xarxes, mantenir el contacte virtual, i si sentim una mena d'angoixa és que ens hem de plantejar la nostra addicció a estar constantment disponibles, contactats, i fins a on arriba aquesta dependència, què pensem, què sentim i com actuem.\nSi restablim una relació moderada recuperarem la capacitat de concentrar-nos en una tasca i poder-la acabar sense estar dispersos. Les interrupcions freqüents ens produeixen, tanmateix, la sensació de no avançar, fet que ens fa minvar l'autoreconeixement que és la benzina per créixer. Així doncs, ens sentim esgotats després de tantes interrupcions, ja que la nostra atenció canvia sense mesura, readaptant-se i gastant una quantitat d'energia de la qual no disposarem per seguir amb el dia a dia. Viure sense constants interrupcions que ens allunyen del que està passant ens permetria gaudir més del que ens envolta en aquest precís instant? Pensem-hi…


Data : diumenge 17 d’abril de 2005.\nVies realitzades: VF Barranc de Foix (poca dificultat)\nVF Tormo de la Margarida (dificultat mitjana)\nLa via ferrada del barranc de Foix està a prop del càmping municipal, a 10 minuts del poble. Consisteix en una sèrie de quatre salts equipats que no són massa alts. Entremig hi ha trams de camí pel fons del barranc. La sortida s’ha de fer per la dreta, hi han unes parades abandonades i un mas enrunat per damunt del qual passa la pista que ens torna al poble pel camí de la Llena.\nLa via ferrada del Tormo de la Margarida està a cinc minuts del poble, damunt del camp de futbol.\nS’accedeix pel camí de la Llena i consisteix en una precària instal·lació que puja la vertical paret oest del Tormo. Aquí hi ha més sensació de verticalitat i buit, amanit amb l’extraplom final.\nVam tenir un dia assolellat i molt ventós, massa fred per mitjans d’abril. Donada la poca distància del poble es poden encadenar les dues vies en un matí. Són vies en les que no sobra el ferro, que obliguen a fer servir també la roca i fan sentir més sensació d’escalada.\nL’equipament té detalls sorprenents: esglaons d’un acer corrugat molt fi, alguns d’ells posats de forma vertical, les tirades de cadena no tenen cable de seguretat, els ancoratges del cable escassegen i s’han substituït per sistemes tan poc fiables com grapar el cable als esglaons o simplement passar-lo per dintre. Per comparació amb altres vies que hem fet a Catalunya, Aragó, França i Itàlia, la sensació és de precarietat i d’inseguretat. Manifestament millorable.


El cervell es pot definir com un òrgan complex, situat dins del crani, que gestiona la activitat del sistema nerviós. Forma part del Sistema Nerviós Central (SNC) i constitueix la part més voluminosa i coneguda de l'encèfal. Està situat en la part anterior i superior de la cavitat cranial i està present en tots els vertebrats. Dins del crani, el cervell sura en un líquid transparent, anomenat líquid cefalorraquidi, que compleix funcions de protecció, tant físiques com immunològiques.\n"La plasticitat cerebral es refereix a la capacitat del sistema nerviós per canviar la seva estructura i el seu funcionament al llarg de la seva vida, com a reacció a la diversitat de l'entorn. Tot i que aquest terme s'utilitza avui dia en psicologia i neurociència, no és fàcil de definir. S'utilitza per referir-se als canvis que es donen a diferents nivells en el sistema nerviós: Estructures moleculars, canvis en l'expressió genètica i comportament. "\nL'exercici cerebral és un terme cada vegada més familiar. Això passa principalment perquè com més aprenen els científics sobre el cervell, més ens adonem de l'important que és mantenir-lo en forma, igual que fem amb el nostre cos.


Mas dóna la seva paraula a Greenpeace que rebutjarà el cementiri nuclear a Ascó\nEl President de la Generalitat reitera el seu rebuig a que el cementiri nuclear se situï a Ascó (Tarragona). En una carta a Greenpeace, que li va demanar que es pronunciés, Mas diu que no hi ha hagut "cap modificació substancial" des del rebuig del Parlament.\nEn la missiva, datada el 14 de febrer i remesa pels ecologistes, Mas afirma que "segueix plenament vigent" la votació de la càmera catalana per la que es va denegar que Ascó pugui acollir el magatzem temporal centralitzat (ATC) de residus nuclears.\n"Tenint en compte que no hi ha hagut cap modificació substancial sobre aquest assumpte, segueix plenament vigent el sentit de la resolució" negativa del Parlament, assegura concretament la carta.\nDavant aquesta negativa, l'entitat ecologista demana al Govern de José Luis Rodríguez Zapatero que anul·li la resolució de la Secretaria d'Estat d'Energia que donava inici a la recerca d'emplaçament per l'ATC, un punt que justifica en "el rotund rebuig social" a la instal·lació i en l'incompliment del procés de participació pública.\nLa CANC no es refia\nDes de la Coordinadora Anticementiri Nuclear de Catalunya (CANC), no obstant això, no es refien de la postura de CiU, a la que han acusat en diferents ocasions de "claudicar davant el Govern espanyol", en entendre que amb les declaracions dels últims dies havien obert la porta a que el magatzem de residus nuclears s'instal·li finalment a Catalunya.\nEn un comunicat, els antinuclears van recordar que CiU no havia resolt l'expedient a l'alcalde d'Ascó (Tarragona), Rafael Vidal, obert quan aquest va anunciar la candidatura del municipi, i van apuntar a que serà ratificat com a candidat per a les properes municipals de maig.


S'imposa una paternitat més activa\nFer de pare ja comença a l'embaràs\nPotenciar el rol actiu dels pares durant l'embaràs, el part i la criança. Aquest és l'objectiu que es van fixar la regidoria de Dona i Drets Civils de l'Ajuntament de Barcelona i l'Àmbit d'Atenció Primària de Barcelona Ciutat de l'Institut Català de la Salut (ICS) ara fa un any i mig. Per passar de la teoria a la pràctica, han impulsat un innovador grup de sis sessions de dues hores, un cop a la setmana, en un CAP de Barcelona -que va rotant puntualment- anomenat Canviem-ho en l'ASSIR , adreçat a homes que seran pares en un futur immediat. Les sessions estan liderades per llevadores d'Atenció de la Salut Sexual i Reproductiva (ASSIR) de l'ICS i per psicòlegs del Servei d'Atenció a Homes per a la Promoció de Relacions no Violentes de l'Ajuntament.\nL'últim grup s'acaba de formar al CAP del barri de la Sagrera de Barcelona i hi han participat una quinzena d'homes, d'entre 30 a 35 anys. La llevadora Sandra Gallego n'és la dinamitzadora i està satisfeta dels resultats del projecte d'ençà que es va engegar el juny del 2012. "El balanç és molt positiu perquè hem aconseguit crear un espai d'intimitat i confiança d'homes sols que aviat seran pares. Les experiències d'un ajuden l'altre i creen un grup de suport en què comparteixen dubtes, pors o alegries i en què aprenen a relativitzar els problemes", detalla. "Tot i que es fa una xerrada introductòria, molts homes -reconeix Gallego- vénen pensant que només els facilitarem consells pràctics sobre l'embaràs, el part o la criança, que també ho fem, però se sorprenen quan descobreixen que treballem les emocions, la igualtat entre l'home i la dona o com transformar el rol tradicional masclista en una paternitat conscient". Els assistents participen en tallers molt vivencials en què reflexionen sobre els canvis que es produeixen i es produiran en la parella amb l'arribada d'un infant, reben informació sobre alguns aspectes pràctics de la cura, permisos de paternitat i altres mesures sobre conciliació de la vida laboral i familiar.\nEl barceloní Gabriel Busquets, assistent al grup del CAP de la Sagrera, i la seva dona esperen la primera filla per al febrer de l'any vinent. En una visita a la consulta de la llevadora li van parlar del curs i s'hi va animar. Es mostra satisfet: "Hem tocat tota mena de temes sense complexos, com la sexualitat durant l'embaràs o en la quarantena o com gestionar les visites després del part". "Com que no estem amb les dones ens sentim més lliures -subratlla-. Són unes classes molt pràctiques, en què ens posem en situació i en què tothom hi pot dir la seva: expliquem pors i neguits i entre tots busquem solucions. Hem après a donar-hi nom i a pensar sobre certs temes que no ens havíem plantejat. Tinc clar que vull ser un pare actiu i conscient i criar la nostra filla amb sentiments", assegura convençut.\nAharon Fernández, psicòleg del projecte Canviem-ho del Servei d'Atenció a Homes per a la Promoció de Relacions no Violentes de l'Ajuntament de Barcelona, reconeix que el grup "ajuda a posar en relleu la importància d'un paper actiu dels homes". Afegeix que "diversos estudis evidencien que la paternitat responsable és un factor de protecció de conductes de risc i trastorns afectius en els nens i nenes que la reben, ajuda a prevenir les conductes violentes en la família". "Molts dels assistents -continua- tenen clar que no volen ser o tenir l'actitud que tenia el seu propi pare (absent en la criança, amb poca calidesa i que ho delegava tot en la dona), però no saben quin és el camí que han d'emprendre. Alguns estan una mica perduts buscant nous referents de paternitat", apunta Fernández.\nEl psicòleg afirma que el curs els dóna pistes per fugir de l'estereotip masculí tradicional: "Oferim un espai als homes, ja que, tradicionalment, han estat els actors secundaris en el procés del naixement d'un fill per culpa del sexisme. El millor és que creen una xarxa social en què comparteixen vivències i reflexionen sobre aspectes sobre els quals no s'havien parat a pensar", diu.\nEl cert és que els temps estan canviant i els pares reclamen un paper actiu en la criança dels fills. Al pròleg del llibre Una nueva paternidad (Ed. Pedagogía Blanca), el pediatre Carlos González reflexiona sobre l'evolució de la implicació dels pares en la criança en la història recent. "Els homes vam ser apartats de la criança dels nostres fills, especialment a partir de la Revolució Industrial. Ens van treure del taller artesanal, que era a l'entrada de casa, o dels camps de conreu veïns, on estàvem en contacte continu amb la nostra dona i fills, i ens van enviar a una llunyana fàbrica o oficina, on passem vuit hores (o moltes més) al dia separats dels nostres éssers estimats. Ens van oferir una nova identitat, definida no per la nostra vida real, sinó per la nostra vida laboral. Si algú pregunta «Què ets?», responem taxista, metge, fuster o comercial, en lloc de respondre persona, marit, pare o aficionat a la música".\nGonzález subratlla: "Tradicionalment, entre el col·lectiu masculí, la feina era originàriament el que els homes fèiem per guanyar-nos la vida; teníem clar que la feina era una cosa i la vida un altra. Però hem acabat creient-nos que la vida és la feina, convertint-nos en el senyor que arriba tard a casa, renya els que han sigut dolents («Ja ho veuràs quan arribi el pare!») i fa el petó de bona nit".\nPerò el pediatre matisa que cada vegada més hi ha pares que s'han adonat que els falta alguna cosa. "No volem acceptar aquest paper que la societat ens reservava. Volem implicar-nos plenament en la nostra família, viure de veritat. I en ser pares ens adonem que res del que hem dit abans o del que podrem arribar a fer en el futur és tan important com estimar i cuidar els nostres fills. És el més transcendent. Potser l'únic transcendent", conclou.


Les propostes recullen un rocòdrom, més canviadors per a nadons o millores als barris\nLa setmana passada, en una sessió oberta, veïns i veïnes de Masquefa van tractar els diversos projectes que se sotmetran a votació en breu per decidir quins s'incorporen als pressupostos. La votació final tindrà lloc en les propers setmanes i hi podran participar tots els majors de 16 anys empadronats al municipi.\nEl dijous 7, la Sala d'Actes del Centre Tecnològic Comunitari (CTC) de Masquefa va acollir el Fòrum Ciutadà de Priorització. Durant la sessió, oberta a tota la ciutadania, els assistents van seleccionar els projectes finalistes que se sotmetran properament a votació popular en el marc de la primera convocatòria de Pressupostos Participatius de l'Ajuntament de Masquefa impulsada per la Regidoria de Participació Ciutadana. Una trentena de persones participen de la fase de selecció dels projectes finalistes.\nEn aquesta trobada s'hi va personar l'alcalde, Xavier Boquete, i la tècnica de Participació Ciutadana, Núria Pérez, encarregats de presentar la sessió i detallar l'objectiu de la trobada. Els representants de l'Ajuntament van donar la benvinguda a tots els participants i van agrair la seva implicació en aquesta fase del projecte. Boquete assegura que "estem molt satisfets del compromís i el rigor que els masquefins han demostrat un cop més amb aquest procés nascut per donar veu i vot a la ciutadania en la definició del projecte de poble que volem per a tots i que ara encara ja la seva fase definitiva".\nEls veïns i veïnes van elegir les actuacions finalistes que formaran part de la votació popular d'entre un total de 31 propostes que, prèviament, van ser validades pels serveis tècnics municipals. Entre les propostes finalistes hi ha l'adquisició de drons que permetin el control dels accessos i camins boscosos als quals és necessari accedir, però que per seguretat es recomana fer-ho amb aquet tipus d'aparell; la millora dels pipi-cans distribuïts pel poble, fent-los més grans, amb porta i paperera; dotar tots els espais de pública concurrència de la vila de canviadors de bolquers en els serveis d'homes i dones.\nTambé en matèria de jocs infantils, propostes com la col·locació de pèrgoles i arbrat gran als jardins i parcs infantils de Masquefa; l'habilitació d'un recobriment de goma al terra dels tobogans i equipaments al parc de les tirolines, el parc pròxim a la Llar Municipal d'Infants La Baldufa, el parc de la Font de la Malesa, i el parc de la plaça Pla de l'Estany; la instal·lació d'un Parkour Park; millorar i ampliar el Casal Jove; invertir en la compra de gots reutilitzables per cedir a les entitats quan organitzin empalmades, festes, trobades… ; instal·lar un o dos punts de recàrrega públics i gratuïts; canvis a l'Escola Font del Roure amb l'objectiu de millorar l'aprenentatge i renovació de les noves tecnologies de les escoles públiques; un rocòdrom similar a l'Ingravita d'Igualada, aprofitant la proximitat amb Montserrat seria un lloc on poder entrenar i fer un altre tipus d'activitat esportiva.\nEntre d'altres propostes, hi ha crear o habilitar espais on els grups de música locals puguin assajar; arreglar el sòl i adequar-lo a les necessitats per a la pràctica del tennis de taula (sòl Stag Flex); nou material per a Ràdio Masquefa. Als barris, instal·lar una vorera o camí de vianants des de l'entrada d'El Maset fins a la carretera de Sant Sadurní, la millora dels camins de vianants a La Beguda Alta i plantació d'arbres per caminar sota l'ombra a l'estiu i fomentar el passeig dels veïns, asfaltar la baixada dels Ferrocarrils de la Generalitat de Catalunya a Can Parellada i enjardinar i habilitar un aparcament al descampat ubicat a la zona de la carretera (Punt Taronja).\n5 Josep Clotet, nou entrenador del Brescia Calcio 540 lectures


Notícies - Sant Cugat esdevé per primer cop escenari del Primavera Life Lied Festival\nSant Cugat esdevé per primer cop escenari del Primavera Life Lied Festival\nLa programació del festival inclou dos concerts al Claustre del Monestir i un curs de màster a l'Escola Municipal de Música Victòria dels Àngels\nImatge del cartell on s'anuncia el concert del recital de Lied d'aquest dissabte al Claustre del Monestir / Foto: Cugat Mèdia\nel 30/abril Gemma Mallorca Cultura PDF\nEl Primavera Life aterra a Sant Cugat, que esdevé per primera vegada nou escenari del festival. L'esdeveniment forma part de la programació del Festival Lied Victòria de los Ángeles-LIFE VICTORIA, impulsat per la Fundació Victoria de los Ángeles, que manté viu el llegat de la soprano santcugatenca. El Primavera Life de Sant Cugat, inclòs al 'Viu la Clàssica Sant Cugat', acollirà una master-class a l'Escola Municipal de Música Victòria dels Àngels i dos Concerts al Claustre del Monestir.\nLes activitats estan plenament relacionades amb la formació i el suport a nous talents de la forma musical clàssica. Aquest dissabte a les 12.30 h el Claustre del Monestir acollirà un Recital de Lied amb dos duets de l'Académie de l'Abbaye de Royaumont. El primer serà el de la soprano Elena Harsányi amb Toni Ming Geiger el Piano, i el segon el de la mezzosoprano Victorie Brunel amb Gaspard Dehaene al piano.\nDel 12 al 14 de maig l'Escola Municipal Victòria dels Àngels acollirà una 'Masterclass' de la mà del tenor David Alegret, el pianista Rubén Fernández Aguirre i amb la col·laboració de l’Escola Superior de Música de Catalunya. El dissabte 15 de maig hi haurà el recital final dels alumnes participants de les 'masterclasses' impartides.\nEl preu de les entrades als concerts serà de 10 euros, tret del recital final de la 'Masterclass' que serà gratuït, amb reserva prèvia d’invitació. Les entrades es poden trobar a la web de l'Ajuntament de Sant Cugat ,a la web oficial del festival Life Victoria i al portal d'EventBrite.\nprimavera life lied festival


Inicio Canales Cultura Les obres guardonades als Premis Literaris Ciutat Alzira de 2018 ja estan...\nExemplars de les obres guardonades en els Premis Literaris Ciutat d'Alzira 2018\nNomés 6 mesos després de la celebració de la XXX edició del premis, les obres que van resultar guardonades, a excepció del Premi de Il·lustració, ja estan publicades\n‘La mirada de vidre’ de l’escriptora i artista plàstica Anna Moner guanyadora del Premi de Novel·la Ciutat d’Alzira. Un relat ambientat en la Barcelona dels inicis del segle XX en què s’entremesclen l’ocultisme i les investigacions científiques poc ortodoxes, i que revela l’interés de l’autora per temes com la fotografia clínica i la fotografia espiritista, el devastador món de les addiccions, l’ús terapèutic i artístic de l’electricitat, l’anàlisi de l’expressió facial, la sensibilitat tàctil o el poder de la mirada, entre d’altres.\n‘Les molècules de la vida’, de David González Jara, obra guanyadora del Premi Europeu de Divulgació Científica Estudi General, patrocinat per la Universitat de València. Un llibre dedicat a la bellesa i la complexitat d’allò minúscul: els àtoms i les molècules engendradores de vida. No debades, la complexitat de la vida al nostre planeta depén d’aquests elements microscòpics, als quals, sovint, despullem de la seua importància.\n‘Amèrica endins’, de Lourdes Toledo, Premi d’Assaig Mancomunitat de la Ribera Alta. Un dietari de viatge i alhora un exercici d’indagació personal. Un assaig que transporta a l’Amèrica profunda, als Estats Units de l’era Trump, abans i després de l’accés d’aquest a la presidència. És la narració de la trobada de l’autora, com a professora bilingüe, amb la realitat quotidiana i els grans espais d’un país de contrastos i ple de sorpreses. És un relat que reivindica la superació davant els tràngols que ens depara la vida, l’obertura de mires, l’optimisme i una curiositat sense límits.\n‘Galeria d’incerteses’, d’Alba Fluixà. Premi de Poesia Ibn Hafaja –patrocinat per la UNED. Un recorregut vital i poètic protagonitzat per l’art i el color. A través d’una galeria d’instants poètics de gran plasticitat, s’intenta transmetre una visió particular del món on les paraules i les imatges es fusionen i estan constantment connectades.\n‘Okupes particulars’, de l’autor teatral Toni Cabré Premi de Teatre Ciutat d’Alzira Palanca i Roca. Una obra amb diàlegs ràpids i irònics, esquitxada amb tocs d’humor i que fa evolucionar els seus protagonistes per tal que descobrisquen els racons amagats de la seua realitat.\n‘Doc Doggie. Unitat de Medicina Estrambòtica’, de Vicent Dasí, que va obtindre el Premi Fundació Bancaixa de Narrativa Juvenil. Es tracta d’una obra que s’escapa de les convencions de gènere –tant en la forma com en els diàlegs i en la construcció de personatges– i que inclou nombrosos homenatges a sèries de televisió i pel·lícules de terror que formen part de l’imaginari popular. Tot comença una nit de tempesta, quan un grup de joves es transformen, poc a poc i involuntàriament, en monstres del cinema clàssic.\n‘Superbaguet’, de Martín Piñol Premi de Narrativa Infantil Vicent Silvestre d’Edicions Bromera. L’obra, presenta de manera molt original una història de superherois que lluiten per defendre una alimentació saludable. La història, a més a més, destaca per la seua trama trepidant i plena d’humor i fantasia.\nCal afegir que ‘Nina’, el primer llibre de Seta Gimeno, Premi Internacional Enric Solbes d’Àlbum Il·lustrat, arribarà a les llibreries el proper mes de setembre. Es tracta d’un llibre tendre que reflexiona sobre l’estima pels animals i inspirat en la gosseta de la mateixa autora.\nArtículo anteriorL’Ivace concedeix vora 2 milions per a millorar 19 polígons industrials de la Vall d’Albaida en 2019\nArtículo siguienteSoluciones inmobiliarias para unas vacaciones sin sobresaltos\nLa propuesta ‘#QuédateEnCasa’ del IVC amplía los contenidos culturales de su canal ‘online’\nBienestar Social convoca el XVI Premio Literario de Narrativa para Mujeres 2015


Xihai Xiaoyuan Hostel Rizhao Xina - Ofertes d'hotels amb els MILLORS DESCOMPTES EN LÍNIA\nXihai Xiaoyuan Hostel\nLine 8, 3 street, Qiaojia Dunzi Village, Shanhaitian Tourism Resort, Donggang, Rizhao, Xina, 276800\nTenda - Vista exterior\nMés informació sobre Xihai Xiaoyuan Hostel\nTant si es tracta d'un viatge de plaer com si és de negocis, Xihai Xiaoyuan Hostel és una elecció d'allotjament magnífica quan visiten Rizhao. Des d'aquí, els viatgers poden gaudir d'un fàcil accés a tot el que aquesta viva ciutat ofereix. Amb la seva bona localització, l'hotel ofereix fàcil accès a les destinacions obligades de la ciutat.\nEl Xihai Xiaoyuan Hostel, s'esforça al màxim per tal que els seus hostes es tribin còmodes. Per tal d'assolir això, l'hotel compta amb els millors serveis i instal.lacions. Els clients de l'hotel poden gaudir de instal.lacions de barbacoa, premsa, cuina compartida.\nA més, totes les habitacions ofereixen una gran varietat de comoditats com ara aire condicionat, ventilador, aparell de televisió LCD/pantalla de plasma, assecador de cabell, bany compartit per satisfer els clients més exigents. Tant si és un entusiasta del fitness o simplement busca relaxar-se després d'un dia dur, estarà entretingut per les instal.lacions de primera classe com pesca, jardí. Sigui quina sigui la seva raó per visitar Rizhao, el Xihai Xiaoyuan Hostel és el lloc perfecte per una estimulant i emocionant escapada.


La regió del coneixement de la Catalunya Sud ja té en marxa\nEstudiants de la URV. | Agències\nLa regió del coneixement de la Catalunya Sud ja té en marxa dos projectes\nLa iniciativa DEMOLA promou la participació d'estudiants universitaris en la recerca i la innovació de les empreses del territori\nRedacció dimecres, 21 de març 2018 - 07:00h | Actualitzat a 2019-02-13 12:27h\n«Per què només estudiar casos quan es poden crear casos perquè altres els estudiïn?». Amb aquest lema, el projecte DEMOLA pretén atraure estudiants universitaris perquè participin en projectes multidisciplinaris associats a empreses reals. La mateixa iniciativa, per una altra banda, anima a les empreses a unir-s'hi per aprofitar-se, precisament, del talent d'aquests estudiants.\nDEMOLA és una de les iniciatives regionals que la Universitat Rovira i Virgili (URV) està impulsant sota el paraigua del projecte «Catalunya Sud: regió del coneixement». L'objectiu és que els estudiants de la URV puguin interactuar amb organitzacions i empreses amb la finalitat de desenvolupar solucions d'interès per aquests actors mitjançant eines creatives i d'innovació. En definitiva, promoure un dels incentius del projecte Regió del Coneixement: aprofitar el talent i la recerca per millorar la competitivitat empresarial.\nDEMOLA és una iniciativa internacional que altres regions ja estan duent a terme. Va néixer a Tampere, Finlàndia, un dels territoris més avançats en el concepte de regió del coneixement.Catalunya Sud és l'única regió catalana que s'hi ha sumat. Pel que fa a Espanya hi participa el País Basc, el Campus Iberus de Saragossa i les Illes Canàries.\nEn aquest moment el projecte DEMOLA Catalunya Sud està desenvolupant tres iniciatives. Una té a veure amb com es pot potenciar la imatge del territori per atreure el sector automobilístic i altres relacionats amb la mobilitat. Una altra de les iniciatives planteja el tema de la mobilitat des del punt de vista del futur dels vehicles, i proposa dissenyar un model de mobilitat interurbà de futur per la ciutat de Reus. El tercer parla de formar professionals capaços de liderar el futur amb projectes sostenibles, pròspers i justos.\nAltres activitats impulsades pel projecte regió del coneixement\nUn dels objectius del projecte Regió del Coneixement és impulsar iniciatives regionals a curt termini per anar creant consciència d'aquesta nova forma de mirar el futur i anar implicant els diversos actors del territori.\nA més de DEMOLA hi ha un altre projecte en marxa que s'està acabant de definir i que impulsa, en aquest cas, l'Ajuntament de Reus. De moment està assentant les bases de com cal desenvolupar-lo. Es tracta del Club Internacional Catalunya Sud, que té per objectiu crear una plataforma que reuneixi talents estrangers que viuen a la regió per generar una comunitat innovadora i compromesa amb el desenvolupament del territori. Seria una forma de connectar tot el que es fes aquí amb l'exterior i d'impulsar aquesta atracció de talent estranger que altres territoris europeus ja fan.\nTambé s'ha iniciat un Programa Regional de Capacitació de Lideratge que es tracta d'una activitat formativa composta per tres línies: tendències i desafiament emergents de la societat, polítiques de desenvolupament regional i habilitats de lideratge. Està dirigit a un grup de líders de la regió en els àmbits polítics i socioeconòmics. En definitiva, busca sinergies del món empresarial perquè formin part d'aquest desenvolupament regional basat en la innovació que potencia el projecte Regió del Coneixement.\n—Francesc Xavier Grau, exrector de la URV: «La URV i el seu compromís amb el 'Catalunya Sud' i el coneixement»\nVessen litres de petroli al Port de Tarragona en un simulacre


Correu electrònic de butxaca | Consumer\nCorreu electrònic de butxaca\nNous dispositius portàtils de petita grandària tenen com a únic ús la gestió del correu electrònic en qualsevol part\nLes sevesdimensions són similars a les d’un “smartphone”convencional, però es diferencien dels telèfonsintel·ligents en què tenen una única funció: l’accésal correu electrònic de l’usuari, amb la possibilitat d’escriure,manar i rebre missatges. Per a això, disposen d’unteclat QWERTY complet. De moment estan sent molt bérebuts en l’ambient tecnològic.\nels últims anys, els dispositius electrònics,\ntant portàtils com de sobretaula, tendeixen a centralitzar\ntotes les funcionalitats possibles en si mateixos; així,\nes poden trobar telèfons que fan les funcions de\nmòbil, reproductor de vídeo i àudio, càmera de\nfotos i vídeo, GPS, etc. L’últim exemple ha estat\nCànon, que recentment ha llançat al mercat el model EOS 5D Mark\nI, una càmera fotogràfica réflex dins del segment\nprofessional que grava vídeo en alta definició. És\nper això que sorprèn a priori l’aparició al mercat de\ndispositius que actuen en el sentit invers; és a dir, que tendeixen\na servir per a una sola cosa. Però el més sorprenent és que\nhan estat rebuts molt positivament, propiciant una revolució\nen el sector i convertint-se al centre d’atenció\nsimplement per al correu\naltres reconeixements, la revista Wired ha considerat a Peek,\nun aparell que únicament serveix per gestionar el correu\nelectrònic, el gadget de l’any per la seva simplicitat. El\nmateix reconeixement que li han atorgat els lectors\nde la revista Estafi, els qui ho han valorat per davant d’uns altres\ndispositius com la Nintendo Wii Fit, la càmera de vídeo\nSanyo Xacti HD 1010 o l’iPod Touch. Peek ha ocupat la primera\nposició amb més de 14.000 vots de diferència front\nal segon classificat, el mòbil T-Mobile\nG1, el primer telèfon amb Android,\nara, Peek només està disponible a Estats Units amb\nun preu de 99,95 dòlars i una tarifa mensual de 19,95\ndòlars. Aquesta tarifa no està subjecta a alta, contracte ni\npermanència. La baixa del servei també és simple: tan sols\ncal cancel·lar el servei de forma anticipada perquè el pagament\nmensual següent no es carregui en la targeta de crèdit del\nservei s’ofereix a través de la xarxa de dades de l’operador\nT-Mobile a Estats Units i permet una connexió il·limitada de\ndades per enviar i rebre correus. A aquest segment de la població\nés al que Peek vol dirigir-se amb un producte fàcil de\nutilitzar a un cost assumible.\nles funcionalitats tècniques, destaca per la seva bateria,\namb una durada benvolguda en quatre dies i un port\nmicroUSB per a la connexió i recarrega des de l’ordinador. El\npes està estimat en 109 g i disposa d’una pantalla de\n2,5 polzades amb una resolució de 320 x 240 píxels QVGA. Quant a connectivitat, disposa de connexió tribanda GPRS. El\nequip es completa amb una memòria interna de 8 megaoctets.\nEn l’entorn gràfic, les notificacions de correu\nelectrònic poden ser rebudes mitjançant la vibració\ndel dispositiu, una alerta sonora o bé mitjançant el parpelleig d’un\nLED blau situat en la part superior de la pantalla. Amb les\ndimensions de la pantalla, es pot mostrar fins a 8 correus\nelectrònics alhora, indicant el remitent, assumpte i data\navantatge de Peek radica en la seva facilitat d’ús i en el seu senzill\nentorn gràfic. Per a molts usuaris, altres dispositius com\nl’iPhone o la BlackBerry poden tenir massa funcionalitats que\nno van a utilitzar mai. En alguns casos, la seva complexitat tecnològica\npot ser determinant per a l’elecció d’un aparell\nexclusiu per a la lectura diària de correus electrònics en\nun altre costat, alguns estudis apunten que la majoria dels\nusuaris de “smartphones” no comprova el correu\nelectrònic fos de la llar a causa que desconeixen que\ndisposen d’aquesta possibilitat, no saben ben com s’executa o\nsimplement no estan interessats a fer-ho des del telèfon\nAlguns estudis apunten que la majoria dels usuaris de “smartphones” no comprova el correu electrònic fos de la llar a causa que desconeixen que disposen d’aquesta possibilitat o no saben ben com s’executa\npesar de la seva simplicitat, els experts que han tingut accés al\nproducte consideren que el mecanisme per a l’esborrat de correus\nelectrònics és mes lent que en altres dispositius\nportàtils. A més, la pantalla és alguna cosa escassa per a una\nvisualització correcta dels missatges. Encara que potser\nla funcionalitat que més trobaran a faltar alguns\nusuaris és la manca de suport al protocol IMAP,\nun estàndard utilitzat per a la sincronització de la\ncompte de correus entre diferents dispositius.\nel seu preu de sortida al mercat ho situa en el mateix segment\nque Blackberry, un dispositiu amb moltes més funcionalitats\ni que és llegendari per la seva senzillesa d’ús i per ser pioner en la\ngestió de correu des del telèfon.\nPeek només permet l’accés al correu electrònic,\nmentre que altres funcionalitats com a navegació per\nInternet, cridades de veu o càmera de fotos no estan\nintegrades. No obstant això, en les últimes actualitzacions se li ha\nafegit la possibilitat de rebre i enviar missatges de text\n(SMS) i la visualització de fitxers d’imatges en\nformat GIF, PNG i BMP. Aquests formats s’afegeixen al format\nJPEG, l’únic que podia ser visualitzat en la primeres\nversions del firmware de Peek.\nactualitzacions i el suport a altres formats no es va a quedar aquí:\nen breu altres formats de fitxers que solen ser adjuntats\nhabitualment al correu electrònic, com a PDF, fulls de càlcul\nen Excel o documents de Word, tindran suport pel seu\ncorrecta visualització en el dispositiu.\ncorreu dispositius electrònic peek-ca Portátiles-ca


Assalten 7 xalets de Son Vida i hi roben joies per valor de més de 300 mil euros\nEntren quan les víctimes dormen i els ruixen un espray que fa tenir un son profund\nDes de dijous de la setmana passada i fins ahir s'havien denunciat set robatoris en altres tants xalets de la urbanització de Son Vida a Palma. En total els delinqüents s'han emportat joies i diners en efectiu, només el valor econòmic de les joies supera els 300 mil euros.\nLa Policia considera que els delinqüents formen part d'una banda perfectament organitzada, i ja es té constància de la seva manera d'actuar en altres punts de l'Illa.\nEls lladres actuen sempre de nit, quan estan segurs que els moradors dels xalets estan ja dormint, d'on es desprèn que abans d'entrar es du a terme una vigilància prèvia. Una vegada al xalet, es dirigeixen directament al dormitori i llancen el líquid d'un espray a les persones que estan dormint. Aquesta substància fa que les víctimes entrin en un son profund, el que deixa un temps bastant ampli de llibertat d'acció als delinqüents.\nLlavors es dediquen a agafar tots els objectes de valor que troben als dormitoris, gairebé sempre diners en efectiu i joies. Després fugen i «desapareixen».\nAl matí següent, en el cas concret dels assalts als xalets de Son Vida, les víctimes s'han despertat amb lleugeres molèsties, sequedat a la boca i altres símptomes. Segons després descobreixen que han estat víctimes de robatoris.\nPartint de les denúncies que s'han formulat el Cos Nacional de Policia ha muntat un dispositiu especial per tractar de localitzar els delinqüents, encara que s'és conscient que aquests es mouen en zones diferents i abandonen la que ja consideren que està «cremada».\nRespecte a la substància que s'utilitza per deixar les víctimes en un son profund, aquesta no ha pogut ser concretada encara.\nLa quantitat d'euros que s'han enduit els delinqüents es considera «important», sense especificar, i en relació amb les joies, a més del valor sentimental de moltes d'elles, l'econòmic supera els 300 mil euros.\nEn principi sembla que la banda està formada per persones de països de l'Est. El grup actua des de fa setmanes en altres punts de l'Illa, entre ells urbanitzacions de luxe a Calvià. Una vegada dins del xalet els delinqüents tenen molt clar que han de limitar-se a recollir els objectes de valor que hi ha al dormitori, sense que en cap cas hagin intentat obrir per exemple una caixa forta o cercar en altres dependències.


La 12ª mostra de Vins d’Altura farà de La Llacuna capital del Vi d’Altura - Ajuntament de La Llacuna\nDurant el cap de setmana del 12 i 13 d'octubre tindrà lloc la 12ª edició de la Mostra de Vins d'Altura, la trobada de productors, artesans i cellers de La Llacuna, on s'exposen i es poden degustar els productes de proximitat de la vil·la anoienca.\nLa fira gastronòmica unirà amb dos dies d'activitats, gastronomia, cultura i patrimoni a la plaça Major de La Llacuna. Al llarg del matí del diumenge, la mostra comptarà a més amb la visita del director de l'Agència Catalana de Turisme David Font.\nLes activitats del dissabte començaran a partir de dos quarts de 7 de la tarda a la sala d'Ars Llacuna, amb el Tast de Parellades, dirigida pel sommelier Xavi Viles, amb places limitades (*), on es tastaran vins de Parellada maridats amb productes locals.\nA partir de dos quarts de 8 del vespre s'obrirà per a tot el públic el Tast a Les Voltes a la plaça Major, una degustació de vins del Celler Puig-Romeu i del Celler Grapissó de la Llacuna, junt amb platets on el producte local serà el protagonista. El Tast a Les Voltes s'acompanyarà de la sessió musical del PD Beta Frankling i l'activitat s'allargarà fins a l'inici del sopar Menú d'Altura a les 9 del vespre, amb la participació dels restauradors de Cal Joan, Els Porrons i Ca l'Americano. Els tres restaurants oferiran un menú-maridatge regat amb vins i caves dels cellers locals.\nL'endemà diumenge la Mostra de Vins d'Altura arrencarà a partir de dos quarts d'11 del matí a la mateixa plaça Major. Els cellers i caves presents en aquesta edició seran el Celler Grapissó, el Celler Puig-romeu, el Celler Can Vich i les Caves Vilarnau com a viticultors autòctons i el Celler Mas Rodó com a celler convidat. El tast de productes d'altura el signaran Embotits Can Travé, Mallart Artesans Xarcuters, Formatgeria Ancosa, Forn Pujó i Carquinyolis Ca l'Americano, els quals oferiran els productes i dolços propis de La Llacuna. L'activitat s'allargarà fins a les 2 del migdia, moment en què començarà el dinar Menú d'Altura, el menú-maridatge ofert pels restauradors locals.\nL'alcalde de la Llacuna, Josep Parera, manifesta l'aposta per esdeveniments com aquests. “Jornades que posen en valor i visibilitzen els productes i el patrimoni del nostre municipi i uneixen la gastronomia i el turisme generant oportunitats econòmiques i turístiques al territori”.\nLa Mostra de Vins d'Altura de La Llacuna és organitzada per l'Associació de Productors Artesans de La Llacuna.i l'Ajuntament de la Llacuna.\n(*) L'activitat estarà limitada a 30 places, tindrà un cost de 10€ per persona i caldrà inscriure's prèviament trucant al telèfon 659 972 602.\n(**) L'activitat es farà amb reserva de places a l'Oficina de Turisme de La Llacuna.\nData i hora de la darrera actualització d'aquest contingut: 08/10/2019 12:36


Posada Rural Valoria Udias Espanya - Ofertes d'hotels amb els MILLORS DESCOMPTES EN LÍNIA\nVeure tots els 8 allotjaments a Udias.\nValoria 3 4, Udias, Udias, Espanya, 39507 - Veure al mapa\nPer als viatgers què vulguin captar les imatges i els sons de Udias, Posada Rural Valoria és l'el·lecció perfecta. Des d'aquí, els viatgers poden gaudir d'un fàcil accés a tot el que aquesta viva ciutat ofereix. Amb la seva bona localització, l'hotel ofereix fàcil accès a les destinacions obligades de la ciutat.\nPosada Rural Valoria també ofereix moltes instal.lacions per enriquir la seva estada a Udias. L'hotel ofereix accés a una gran gama de serveis, inclosos visites turístiques.\nL'ambient de Posada Rural Valoria es reflexa en cada habitació. calefacció, telèfon, aparell de televisió, articles de tocador són només algunes de les comoditats a la vostra disposició. Durant el dia podeu gaudir de l'atmòsfera relaxant de equitació, jardí, esports d'aigua (no motoritzats). Les seves instal.lacions de primera i una situació excelent fan de Posada Rural Valoria la base perfecta per a gaudir de la seva estada a Udias.\nTots els tipus de viatgers (43) Parelles (31) Famílies amb infants petits (5) Famílies amb infants grans (3) Grups (4)\nAllotjaments a Udias


Una altra manera de veure el 26-J | Jordi Serrano Blanquer\n← Per què els anglesos no volen ser de la UE?\nQuè ha passat a Catalunya? →\nUna altra manera de veure el 26-J\nPosted on 18 Juliol 2016 | Deixa un comentari\nEl PP està content perquè ha guanyat 700.000 vots, el PSOE està content perquè només n’ha perdut 100.000, Ciutadans estan enfonsats perquè n’han perdut 400.000 i UP estan encara més enfonsats perquè n’han perdut 1.000.000. Fins aquí el relat triomfador dels politòlegs i periodistes sobre les darreres eleccions.\nHi ha una altra manera de veure-ho. Imaginem per un moment que les eleccions del desembre de 2015 no existissin. És un angle d’anàlisi tan vàlid com qualsevol altre. El PP entre el 2011 i el 2016 ha perdut 3 milions de vots. El PSOE ha perdut un milió i mig de votants des del 2011 i 5,8 milions de vots des del 2008. Ciutadans té 3.123.000 vots quan el 2011 UPyD en tenia 1.143.000 vots. Units Podem no existia i ara té cinc milions de votants. (Perquè el lector no em digui que faig trampa, diré que IU tenia l’any 2011 1.686.000 de vots i passa el 2015 a 926.000 vots, en perd 700.000. I també és cert que el 2015 IU i Podem per separat tenen 6.136.000 de vots i ara en perden un milió). Sóc dels que pensa que IU no hagués trigat massa a perdre tots els vots. Com pot ser que el PSOE perdi sis milions de vots i IU no en guanyi cap? Els seus dirigents haurien d’haver dimitit al desembre. I deixar pas a Alberto Garzón fa sis o set anys. I encara tenen la barra de criticar aquells que han aconseguit allò que ells no van fer mai en 35 anys.\nEns podríem fer algunes preguntes. Per què els dos partits «guanyadors» estan tan contents si un perd 3 milions de votants i l’altre quasi 6 milions? Cal creure que dels votants que perd C’s uns van al PP i uns altres a l’abstenció i que cap votant d’UP va al PSOE, ja que aquest perd 100.000 votants més. El milió de votants que perd UP va a l’abstenció. Ras i curt, els partits del règim de la transició han perdut entre nou i deu milions de vots. Pensem que voten uns 24 milions de persones. En un país normal Mariano Rajoy i Pedro Sánchez haguessin dimitit la nit electoral i tots estarien intentant analitzar els resultats. Sembla que els únics que han de veure els seus errors són els que han aconseguit cinc milions de vots. Al meu parer, el món al revés.\nCrec que l’error ha estat bàsicament del PSOE. Tradicionalment el PSOE pacta primer amb el PCE i després amb IU als ajuntaments i CCAA. Pactant amb Ciutadans van intentar enfonsar Podem i no es van adonar que l’únic que han aconseguit és que alguns votants d’esquerres vagin a l’abstenció, en cap cas n’han guanyat cap. Voler carregar-se Podem l’únic que els ha fet guanyar són sis mesos d’agonia. El resultat del desembre 2015 era el millor resultat per a l’esquerra. Han deixat passar la seva gran oportunitat, potser la darrera


L'actualitat de la Junta de Govern del COAMB - COAMB\nL'actualitat de la Junta de Govern del COAMB\nL’actualitat de la Junta de Govern del COAMB\nLa Junta de govern del COAMB s’ha reunit en la trobada corresponent al mes de novembre per explicar i acordar les següents accions que es duran a terme, que a grans trets són les següents:\nParticiparem de forma activa en dues jornades online del pre-congrés de les professions organitzat per La Intercol·legial. Aquestes dues sessions tindran lloc el 15 i el 17 de desembre.\nS’està preparant el catàleg de formació per a l’any 2021, i per això es demanen idees a la Junta per poder completar-lo.\nEs presentaran més idees de cursos gratuïts per fer conjuntament amb Barcelona Activa, atès que han tingut molt bona acollida.\nEn breu es publicarà l’enquesta d’inserció biennal, creada per les vocalies d’empresa i serveis ocupacionals, en la que es tornaran a fer preguntes relacionades amb l’afectació per la COVID-19, i es podrà fer una comparativa aproximada amb les dades obtingudes a l’enquesta del mes de maig.\nProperament es farà una nova edició dels Green Drinks, on es parlarà sobre un tema prou candent i necessari d’encetar.\nAcordem començar a treballar en una possible acció conjunta amb altres entitats en relació a la Next Generation EU.\nS’està treballant a bon ritme en la propera acció per a les eleccions al Parlament del 14 de febrer de 2021, en les quals es faran unes peticions concretes i ambicioses.\nPer últim informem que s’està acabant de redactar l’acord de teletreball amb els serveis tècnics del COAMB, el qual és obligatori establir segons el Reial Decret Llei 28/2020. És per això que es recorda que al COAMB seguim teletreballant, però seguim atenent les vostres peticions a través del correu coamb@coamb.cat i també al telèfon 93 304 21 09.\nEn el cas de l’Escola de Formació us podeu adreçar al mail escola.formacio@coamb.cat o al nou telèfon 633 47 06 49.


Empreses Familiars: per què no solen arribar a la tercera generació | ESADE Alumni\nEl Club Lleida ESADE Alumni es complau a convidar-te a una nova sessió, titulada ''Empreses familiars: per què no acostumen a arribar a la tercera generació'', a càrrec de l’economista Sergio Rodríguez Clariana, el proper dijous 7 de febrer, a les 19.00 h.\nPartint de diverses experiències que ha viscut al llarg de la seva trajectòria professional, Sergio Rodríguez Clariana respondrà a la pregunta que planteja al títol del seu llibre. Per què és tan complicat gestionar les emocions amb els negocis, la família amb la rendibilitat, la successió amb el patrimoni…? I com conjugar totes aquestes variables per tal d’obtenir l’èxit i el creixement esperats?\nEn la seva exposició, plantejarà la necessitat de professionalitzar la gestió amb un criteri definit i estructurat, si les empreses familiars volen créixer o, fins i tot, mantenir-se en el context econòmic actual.\nSergio Rodríguez Clariana es va graduar en Econòmiques al Babson College de Boston. És membre del Family Firm Institute (FFI), una prestigiosa associació de consultors d’empresa familiar. És professor associat de la Universitat de Lleida i col·labora com a associat a l’àrea de consultoria d’empresa familiar d’AddVANTE. Exerceix la professió com a acompanyant i executor, operant a dintre de les empreses i amb les persones que hi treballen.


Inauguració Pessebre dels Pensaments – Ajuntament de Móra la Nova\nPàgina inicial/Entrades/General/Inauguració Pessebre dels Pensaments\nEl passat divendres dia 7 es va inaugurar el Pessebre dels Pensaments, un pessebre artesanal creat pel moranovenc Ivan Escoda, que aquest any té nova ubicació a la Casa de Cultura Ateneu de Móra la Nova. L’ acte va comptar amb la presència de l’alcalde Francesc Xavier Moliné, la regidora de cultura Eva Vallespí, el 1r tinent Jesús Álvarez, la directora de l’Escola d’Arts de Móra la nova, Rosa Pere, i el professor Albert Lleberia.\nDurant el cap de setmana ha tingut un èxit d’afluència duplicant les visites de l’any 2017.\nUnes 300 persones d’arreu de Catalunya han visitat el pessebre. L’ exposició consta de 10 diorames i dos pessebres de taula, el pessebre dels pescadors i el pessebre de les arts, aquest últim fet pels professors i alumnes de l’Escola d’Arts, tot això en un espai de 250 m2.\nA part de la visita al pessebre hi han programades vàries activitats:\n⁃Degustació de vins els dies 8,15 i 22 de desembre de 17:00 a 20:00 h.\n⁃Arribada del Pare Noel el dia 18 de desembre a les 16:30 h i després un contacontes musical.\nL’ exposició es pot visitar del 7 de desembre al 7 de gener de 17:00 h a 20:00 h. Els dies\n17, 21, 25, 29 de desembre i els dies 2 i 5 de gener estarà tancat.\nTant la visita com totes les activitats son gratuïtes.\nredactor\t2018-12-13T07:13:25+00:00\tdesembre 13, 2018|General|


Llistats admesos Residència Campus del Mar\nResidència Campus del Mar. Llista d'admesos\nLlistats Residència Campus del Mar curs 21/22\nConsulta els següents llistats. Ens veiem al Setembre ;-)!\nLlista d’admesos Campus del Mar\nLlista d’espera comuna Campus del Mar i Ciutadella\nLlistes actualitzades 27/07/21\nA partir de la data de publicació de la llista d’admesos, sí ets admès a la residència, t’enviarem el teu contracte d’allotjament. Durant els set dies naturals següents a l’enviament de l’esmentat contracte reservarem la teva plaça per garantir que no et quedes sense ella.\nSí durant aquests set dies decideixes confirmar la teva plaça, hauràs de completar el procés de contractació a la teva zona d’usuari:\n– Informar de les dades bancàries per a la domiciliació dels pagaments.\n– Acceptar el contracte d’allotjament.\n– Realitzar el pagament de la fiança.\nUn cop finalitzat l’esmentat termini de set dies, sí no has completat amb èxit el procés de contractació, la plaça deixar d’estar reservada per a tu. Sí desitges continuar amb el procés hauràs de seguir les indicacions que trobaràs a la teva zona d’usuari o a les del correu informatiu que rebràs quan finalitzi el teu termini.


Tallaferro i Flor d'Alba a Budapest | Entitats d'Arenys de Mar\nTallaferro i Flor d'Alba a Budapest\nLa festa, però, va arribar al seu punt culminat en la cercavila celebrada el dissabte, un brillant i calorós dissabte d’agost. Com a escenari, l’incomparable centre històric de Budapest, banyat pel llegendari Danubi, i com a protagonista el millor del folklore català en totes les seves manifestacions. El mític Pont de les Cadenes, engalanat de dalt a baix amb senyeres, va ser la passarel•la per la qual van desfilar la Flor d’Alba i en Tallaferro, els millors ambaixadors de la nostra vila. Mentrestant, la cap de colla dels geganters i la regidora de cultura d’Arenys de Mar es dirigien a l’ajuntament de Budapest on, juntament amb el tinent d’alcalde de la ciutat, el president d’Adifolk i algun que altre diputat català, es celebrava el tradicional acte protocol•lari d’entrega i intercanvi de regals.\nText de Joan Miquel Llodrà (Regidor de cultura i festes)\nInici › Associació de Geganters d'Arenys de Mar › Tallaferro i Flor d'Alba a Budapest


La línia de la Pobla de Segur tindrà un nou tren el primer semestre del 2022\nviurealspirineus/Marta Lluvich 19:23 09/12/21\nEl vicepresident Puigneró ha anunciat el desplegament de la delegació del Govern a l'Alt Pirineu amb quatre departaments\nnou primer la lleida línia tren\nEl vicepresident Jordi Puigneró, amb l'alcalde de Sort i el delegat al Pirineu / Marta Lluvich\nEl vicepresident i conseller de Polítiques Digitals i Territori, Jordi Puigneró, ha anunciat l'arribada d'un tercer comboi per la línia Lleida-La Pobla de Segur pel primer semestre del 2022. Aquest tren ha de servir per evitar la substitució del servei de tren per bus en cas d'avaria. Puigneró ha explicat que s'analitzarà la demanada del servei per plantejar en un futur si calen més freqüències de tren a la línia. El vicepresident, de visita al Pallars Sobirà, ha parlat també del desplegament del Govern a l'Alt Pirineu i Aran amb quatre departaments: Territori, Drets Socials, Acció Climàtica i Educació. Puigneró ha explicat que serà un desplegament descentralitzat.\nEl vicepresident ha parlat del desplegament de la fibra òptica per Catalunya i ha reiterat que ja ha arribat a totes les capitals de comarca, excepte al Pont de Suert (Alta Ribagorça). A aquesta localitat hi ha d'arribar des del Pallars Jussà a través del port de Perves (N-260). Per poder-ho fer el Govern necessita l'autorització del Ministeri de Foment. Aquest permís no ha arribat i és per això que Puigneró demana celeritat al govern espanyol. Puigneró ha dit que "la paciència s'esgota" i exigeix l'autorització per passar la fibra per la carretera N-260.\n(Foto: El vicepresident i conseller de Polítiques Digitals i Territori, Jordi Puigneró, amb el delegat al Pirineu, Ricard Pérez, aquest dijous a Sort / Marta Lluvich)\nLa mateixa celeritat demana a la Diputació de Lleida per fer les obres per les carreteres de la seva titularitat i ha posat d'exemple la d'Espot, al Pallars Sobirà. Puigneró ha demanat a la Diputació que comenci aquests treballs per poder avançar en el desplegament de la fibra a totes les capitals de municipis i ramals secundaris importants.\nEl conseller ha afirmat que aquesta legislatura ha d'arribar la fibra a totes les capitals de municipi i en alguns casos també arribarà a aquelles localitats que es trobin a un quilòmetre de distància de la línia principal. A tall d'exemple ha parlat d'Arròs de Cardós que es troba a pocs metres de la carretera principal que porta al municipi de Lladorre. Per altres nuclis que queden fora, el conseller ha plantejat altres solucions com per exemple les sense fils.


Quironsalud busca treballadors mentre Salut absorbirà 65 sanitaris d'una de les seves clíniques\nQuironsalud busca treballadors mentre Salut absorbirà 65 sanitaris d’una de les seves clíniques\nL'empresa privada ha llançat una oferta de feina al seu portal per suplències de personal infermer però amb "possibilitat real de continuïtat".\nQuironsalud, empresa privada de prestació de serveis sanitaris, busca personal infermer per treballar als seus centres de Barcelona. L’oferta de feina, penjada al seu web i al portal Infojobs, senyala que es necessiten diversos perfils de professionals infermers, tots per suplències però amb “possibilitat real de continuïtat”.\nL’empresa, que sembla que ara necessita treballadors, fa unes setmanes va anunciar un Expedient de Regulació d’Ocupació (ERO) que havia d’afectar a 109 professionals de la Clínica del Vallès, centre de la seva propietat. La mesura la van prendre després que el Departament de Salut decidís que deixaria d’externalitzar activitat en aquest centre. Després de què l’empresa fes pública la seva intenció d’acomiadar part de la plantilla el conseller de Salut, Toni Comín, va anunciar que ningú es quedaria el carrer i que 65 professionals serien absorbits per l’Hospital Parc Taulí de Sabadell – se’n quedarà 40- i pel Consorci Sanitari de Terrassa -15-, els dos centres que també absorbiran l’activitat que ara es deriva a la Clínica del Vallès.\nOferta al portal de Quironsalud\nD’ençà que el conseller va anunciar que reforçaria el caràcter públic del sistema i acabaria amb les derivacions a centres privats, previst per aquest 2016, professionals dels centres afectats han demanat que se’ls ofereixi informació sobre com es farà aquest traspàs d’activitat i personal.\n“El personal no sap res, no se sap qui marxa, ni quan, ni sota quins criteris”, es queixa la portaveu del comitè de treballadors de la Clínica del Vallès. Els professionals d’aquest centre només saben que seran infermers, auxiliars, i algun zelador i administratiu els que seran desplaçats als centres públics, però encara no saben qui ni sota quins criteris.\nEs per això que en un comunicat han demanat que es concretin les mesures que s’adoptaran i que aquells que siguin desplaçats tinguin una sortida laboral “equitativa” i no acabin “pagant per les decisions de l’administració”.\nPerò no només els treballadors de la Clínica privada demanen prudència a l’hora d’adoptar aquesta mesura, els treballadors del Parc Taulí de Sabadell, molts d’ells amb contractes temporals o amb jornades parcials, també estan preocupats. “Aquest comitè reitera que l’arribada dels professionals de la Clínica del Vallès no pot suposar un greuja amb els professionals que han estat al peu del canó durant aquests darrers anys de crisi. No es pot solucionar un problema a la privada generant un altre problema a la pública”, denuncien en un comunicat.\nEls treballadors del Taulí recorden que la selecció de personal fix s’ha de dur a terme mitjançant una convocatòria pública, i que qualsevol tipus de contractació de caràcter indefinit que no passi per aquesta convocatòria suposaria un greuge pel personal de l’Hospital públic.\nAl centre sabadellenc hi treballen 3.732 treballadors. D’aquests, més de 1.300 estan amb contractes eventuals, i no han pogut optar a una plaça fixa ja que no hi ha hagut convocatòria des del 2010. 1.152 hi treballen a temps parcial, per tant, no tenen contractes de temps complet, segons dades facilitades pel centre a aquest diari.\nSalut assegurava el 13 de maig que la decisió de derivar pacients i treballadors a l’Hospital Parc Taulí s’havia consensuat amb els professionals, i que havien acordat que es destinarien 3,5 milions d’euros extres per la millora dels comptes del centre. Segons la informació facilitada per la direcció de l’hospital als treballadors aquests diners aniran destinats a abonar els imports pendents de les pagues extraordinàries dels professionals de 2013 i 2014, una quantitat que encara no els hi ha tornat.


Avortament | Amantes amentes\nAquest concepte s’utilitzava per referir-se a l’oposat a orior “néixer “, és a dir el seu contrari.\nDona en el moment del part.\nSegons el dret romà, al nasciturus, “el qui està a punt de néixer”, no se’l considerava persona, perquè en la antiga Roma l’avortament estava permés, encara que si se li reconeixen drets. Per exemple si la dona embarassada estava condemnada a mort, l’execució es posposava fins al naixement.\nDurant el regnat dels emperadors Antoní Pius i Alexandre Sever va ser molt castigat l’avortament, sancionant l’ús de substàncies abortives, per considerar-se una ofensa a l’espòs de la dona embarassada, podent castigar-la amb la pena de mort, d’acord amb la intenció de la mare en el moment de cometre l’avortament (com per exemple fer-ho per cobdícia).\nUn autor que cal destacar és el ginecòleg i obstetra Sorà d’Efes, en la seva obra abasta molts temes de ginecologia però també ens parla de l’expulsió prematura del fetus. Parlant de l’avortament Sorà descriu les dues grans postures al respecte. Per un costat els qui pensaven que estar a sota del jurament hipocràtic impedia tal pràctica ja que el metge ha de vetllar per les obres de la natura. Les situacions que admeten aquests actes serien les d’un part perillós. El comentari final de Sorà és que és preferible preveure la concepció que matar a l’embrió.\nEl naturalista llatí Plini el Vell, que posseïa vasts coneixements en nombrosos camps científics, possats tots ells de manifest en la seva Història Natural, esmenta els anticonceptius.\nSorà ecomanava en una de les seves obres, Ginecologia 1, obra que va aconseguir un considerable prestigi en els segles següents, l’ús d’una barreja composta per oli ranci d’oliva, mel i bàlsam o resina de cedre, que havia introduir-se en l’úter.\nTambé propugnava l’ús d’un mètode que es va revelar bastant eficaç. Aquest consistia a introduir una bola de llana a la vagina que era empesa fins a l’entrada del coll de l’úter, prèviament amarada de vi o altres substàncies de textura gomosa (un líquid en el qual prèviament s’havia dissolt escorça de pi).\nUn altre mètode consistia a crear una crosta sobre el penis, mitjançant una pomada que posseïa la qualitat de matar l’esperma, al tancar l’accés al coll de l’úter.\nEn època romana s’utilitzaven igualment amulets com anticonceptius.\nSorà rebutja de ple aquest procediment per la seva ineficàcia quan diu:\n“Alguns es serveixen d’amulets, imaginant que exerceixen un gran paper en matèria d’antipatia; citem entre ells la matriu de mula o el cerumen d’aquest mateix animal, i altres coses encara, que revelen decebedors quant als seus efectes.”\nL’ús d’amulets devia estar molt estès, principalment entre les classes baixes. Plini esmenta també alguns tipus d’amulets que les dames feien servir per no quedar-se embarassades. Alguns d’ells eren tan curiosos com els que es fabricaven amb una determinada espècie d’aranya que, embolicada en un tros de pell de cérvol, es penjava al coll de la dona abans de sortir el sol.\nActualment amb l’evolució de la medicina existeixen altres tipus d’avortament\nAvortament terapèutic que es duu a terme quan la vida de la mare està en perill alhora del naixement del nadó o quan aquest pot néixer amb alguna malaltia greu o genètica.\nAvortament electiu on és la mare que decideix interrompre’l per motius personal, ja siguin econòmics o socials.\nAquest últim cal remarcar que no esta permès en tots el països, alguns solament poden decidir en cas que la dona hagi sigut violada.\nAvortament farmacològic: Es bassa en el subministrament de la mifepristona o RU486, un medicament que fa el mateix efecte que un avortament espontani.\nL’avortament ha evolucionat molt desde l’antiguitat fins els dies d’avui, des de ser un delicte i arribar a la pena de mort per la mare, fins ara que la dona esta en tot el seu dret d’elegir que vol fer, per tant es veuen reflectides els avenços en la societat com també els avenços mèdics.


La cambra baixa dels Estats Units rebutja la decisió de Trump de retirar tropes de Síria - À Punt\nLa cambra baixa dels Estats Units rebutja la decisió de Trump de retirar tropes de Síria\nEl passat 9 d’octubre i després de l’anunci de replegament, Turquia va llançar una ofensiva contra les forces kurdes al nord de Síria.\nFamílies desplaçades per l’ofensiva turca contra Síria arriben a un camp de refugiats a l’Iraq / Ari Jalal (Reuters)\n17 d'octubre 2019 - 12:49\nLa Cambra de Representants dels Estats Units, de majoria demòcrata, ha aprovat aquest dimecres una resolució contra la decisió del president Donald Trump de retirar les tropes del país del nord de Síria. La mesura ha sigut aprovada després d’una votació amb un resultat 354-60, en la qual tots els vots en contra van ser de legisladors republicans.\nLa cambra baixa pretén obligar Trump a firmar o vetar aquesta resolució, tot i que encara està pendent si el Senat, controlat pels conservadors, l’adoptarà. “La mesura és un rebuig inequívoc a la política de Trump a Síria”, ha assenyalat un dels impulsors de la legislació, el demòcrata Eliot Engel. Textualment, la resolució “s’oposa a la decisió de posar fi a certs esforços dels Estats Units per a evitar les operacions militars turques contra les forces kurdosirianes al nord-est de Síria”.\nTambé demana a Turquia que pose fi a l’acció militar, al govern estatunidenc que protegisca els kurds i a la Casa Blanca que presente “un pla clar i específic per a la derrota duradora del Daesh”. Amb la seua decisió de retirar les tropes, Trump va aplanar el camí perquè Turquia llançara el passat 9 d’octubre una ofensiva contra les forces kurdes en el nord sirià, que van ser essencials en la lluita de la coalició internacional contra l’organització terrorista. No obstant això, Trump ha descartat que amb el replegament estatunidenc es donara “llum verda” al president turc, Recep Tayyip Erdogan, perquè l'exèrcit de Turquia iniciara la incursió. Així mateix, ha justificat l’estratègia en assegurar que el grup de soldats que hi havia a la regió estava en perill.\n“Cap soldat estatunidenc ha mort (...). Hem sigut la policia de la regió durant molts anys, és hora de portar als nostres soldats a casa”, ha defés. Diversos legisladors, com el mateix Engel, preparen a la cambra baixa un paquet de lleis amb sancions contra Turquia, mentre que al Senat, el conservador Lindsey Graham, presentarà demà una legislació amb castics a les autoritats. Per la seua part, el govern de Trump va sancionar aquest dilluns a diversos funcionaris turcs, incloent-hi als ministres de Defensa, Interior i Energia de l’executiu d’Erdogan.\nTrump qualifica Pelosi de “malalta mental”\nTrump ha insultat a la cap de la cambra baixa, la demòcrata Nancy Pelosi, de “malalta” i ha qüestionat la seua salut mental després d’una tibant reunió a la Casa Blanca sobre Síria. “Nancy Pelosi necessita ajuda ràpidament! O té algun problema al terrat, o simplement no li agrada el nostre gran país. Ha tingut un col·lapse total a la Casa Blanca hui. Ha sigut molt trist veure-ho. Preguen per ella, és una persona molt malalta!”, ha escrit el president en Twitter. La publicació va arribar hores després que Pelosi i altres líders demòcrates abandonaren abruptament la Casa Blanca a causa dels suposats insults que Trump li va proferir.


Dimarts, 16 Juny 2020 16:47\nImatge promocional de Jere (foto cedida: Roscko Fotografía)\ndesescalada, Escola de Música Pere Burés, Trio de Clarinets de la Pere Burés, Carolina Alabau, envelaRts, Musica, Cultura, confinament, CRAC, Kuadrilla11, covid19, coronavirus, notRubí, Rubí or notRubí, RonR, @kuadrilla_11, La kuadrilla de les 11, Jere, Arumbo, Mercat Municipal,\nLa iniciativa de l’Ajuntament de Rubí es trasllada aquest cap de setmana al Mercat Municipal, coincidint amb les dates de celebració de la festa d’aquella zona de la ciutat. Des del terrat de l’edifici, els artistes rubinencs faran arribar la seva música a les persones del voltant, però també a tothom qui es connecti al compte d’Instagram @rubi_ciutat.\nJere és un dels músics de Rubí amb més projecció fora del municipi. L’any 2007 va iniciar a seva carrera discogràfica amb Improperios, títol que va acabar donant nom a la seva banda des del 2016. En els últims anys, el rubinenc ha compaginat l’activitat amb el grup i el projecte Íntimo. És una proposta més personal que li ha permès reinterpretar les seves cançons amb nous arranjaments de piano, corda i vent. El senzill Qué más quisiera, amb la col·laboració de la cantant Rosana, ha estat el seu darrer èxit.\nMarta Meix i Jonas Mertens van crear Arumbo l’any 2015. Actualment, el grup té sis components de diversos orígens musicals, malgrat que a la seva cita de diumenge hi actuaran en format de duo. La banda fusiona rumba, reggae i sons de l’Orient Mitjà per crear temes ballables però amb reivindicació social. L’any 2018 van publicar l’àlbum Camino de vuelta.\nL’envelaRts és un cicle de concerts que programa el consistori rubinenc i que vol donar suport als artistes locals. Quan sigui possible segons el calendari del desconfinament, l’objectiu de l’Ajuntament de Rubí és ampliar els espectacles a disciplines com el teatre o el circ, i traslladar-los a diverses places i carrers. A més, totes les actuacions es poden recuperar al canal de YouTube de l'Ajuntament.


L’ICRA participa en un projecte europeu per crear petits “laboratoris flotants” que detectin contaminants químics en el mar. - Torre 2014a - RDITES - Mediawiki\nL’ICRA participa en un projecte europeu per crear petits “laboratoris flotants” que detectin contaminants químics en el mar.\nInvestigadors de l’ICRA participen en el projecte europeu (SEA-on-a-CHIP) [+info], sobre el desenvolupament i implementació de sensors automàtics manejats per control remot en aigües de mar. Els sensors són com petits "laboratoris flotants" que permetran detectar els diversos contaminants químics presents en les aigües marines.\nM. Torre Alcoceba, L’ICRA participa en un projecte europeu per crear petits “laboratoris flotants” que detectin contaminants químics en el mar., Butlletí d'innovació i recerca (#12) (2014). Vol. Notícies, 1 URL https://rdi.dtes.scipedia.com/s/Torre_2014a\nProyecto Real time monitoring of SEA contaminants by an autonomous lab-on-a-chip biosensor (SEA-on-a-CHIP)\nInvestigadors de l’ICRA participen en el projecte europeu Real time monitoring of SEA contaminants by an autonomous lab-on-a-chip biosensor (SEA-on-a-CHIP) [+info], dins el VII Programa marc de la Unió Europea, sobre el desenvolupament i implementació de sensors automàtics manejats per control remot en aigües de mar.\nL'equip format per Damià Barceló, director de l'ICRA i investigador de l'IDAEA-CSIC, i per Marinel·la Farré de l'IDAEA-CSIC, coordina aquest projecte en el qual participa la investigadora Sara Rodriguez-Mozaz de l'ICRA, i uns altres 16 grups pertanyents a 9 països europeus. La dotació econòmica del projecte SEA-on-a-CHIP és de 5,5 milions d’euros.\nPer al seguiment de la qualitat de les aigües marines, especialment en punts de potencial impacte de contaminació, com poden ser les aigües costaneres, habitualment es realitzen preses de mostres d'aigua rutinàries que s’envien a laboratoris especialitzats per a la seva posterior anàlisi en el transcurs de 2 a 5 dies. En alguns casos, la informació sobre la contaminació de les aigües pot ser de crucial importància i ha de ser proporcionada ràpidament. I és per això que es requereix disposar de metodologies analítiques més ràpides que donin una idea d'aquesta contaminació. Amb aquest objectiu, en aquest projecte es pretén desenvolupar nous sensors miniaturitzats deslocalitzats que prenguin mostres de forma periòdica i facin les anàlisis en temps real. Es tractaria de ”laboratoris flotants” totalment autònoms, que comptaran amb una font d'energia, de reactius necessaris per a l'anàlisi, i la tecnologia essencial per a la recepció i transmissió de dades. Aquests dispositius poden realitzar l'anàlisi simultània de diversos compostos seleccionats com els més representatius en zones impactades, com és el cas de les àrees costaneres. De forma remota, es podrà tenir no solament accés a la informació recollida pels sensors, sinó també a canviar la seqüència de mesura, i augmentar per exemple la freqüència de les anàlisis i/o centrar-se en l'estudi d'algun contaminant en concret. Es tracta en tot cas d'una tecnologia flexible i molt econòmica que pot adaptar-se a les necessitats de control.\nEn els propers gairebé 4 anys es treballarà en el projecte del desenvolupament i validació d'aquest sensor i amb una aplicació concreta, en les instal·lacions d'aqüicultura, incloent-hi l'avaluació ràpida de 8 contaminants que o bé afecten la producció d'aqüicultura o bé són productes d'aquesta mateixa indústria i que poden afectar el medi ambient i la salut humana com és el cas d'antibiòtics i pesticides. Tot i que el sistema s'avaluarà per a aquesta aplicació en concret, és fàcilment adaptable a altres compostos diana o altres situacions com el cas de les aigües costaneres.\nPer a més informació sobre aquest projecte podeu consultar l’enllaç recomanat.


El gobierno atrapat entre dos fronts, la banca i les exigències de la UE - MésEconomia\nEl gobierno assegura que el pla de reformes "està completament acabat" i que Brussel·les el coneix "al detall"\nEl gobierno segueix atrapat entre dos fronts: mentre que intenta, amb poca convicció, plantar cara a la gran banca, que li desbocarà les xifres de l’atur, té al davant les exigències de la UE per poder accedir als fons que després preten “vendre”a les autonomies com a gran èxit seu. Així, no paren d’enviar missatges sobre com de bé van les negociacions amb Europa. Així, la vicepresidenta tercera del govern espanyol i ministra de Treball, Yolanda Díaz, ha assegurat que el pla de reformes per accedir als fons de recuperació europeus està “completament acabat” i que Brussel·les el coneix “al detall”. “El pla està tancat”, ha dit Díaz aquest dijous a la capital europea just abans de reunir-se amb el vicepresident econòmic de la Comissió Europea Valdis Dombroskis.\nPreguntada pel motiu de la reunió, la ministra de Treball ha admès que encara s’està “treballant a nivell tècnic cadascuna de les mesures” amb l’executiu europeu. Per ara, el govern de Pedro Sánchez no ha detallat públicament tot el contingut del pla de reformes que preveu presentar la setmana que ve a Brussel·les.\nDíaz ha reiterat que una de les reformes serà la modificació dels contractes laborals: l’indefinit, el temporal “però amb una causa concreta” i el formatiu. Segons la ministra això busca una “harmonització i simplificació” dels contractes. La titular de Treball ha explicat que cada ministeri tindrà un termini per executar les reformes i que el seu s’ha marcat finals de 2021. La vicepresidenta econòmica, Nadia Calviño, també mantindrà divendres una trobada amb Dombroskis, en aquest cas telemàtica, sobre el programa de reformes.


Trenta-dos il·lustradors comparteixen experiències al Jussà amb «Difumina» | Pallars Digital\nTrenta-dos il·lustradors comparteixen experiències al Jussà amb «Difumina»\nGusti Rosemffet i "Max" són els artistes convidats enguany en aquest taller de dibuix\nper Jordi Ubach , 26 d'agost de 2016 a les 11:14 |\nAquesta informació es va publicar originalment el 26 d'agost de 2016 i, per tant, la informació que hi apareix fa referència a la data especificada.\nGusti Rosemffet durant una de les sessions a Salàs de Pallars. Foto: Difumina\nL'Alberg La Solana de Salàs de Pallars acull des de dimecres i fins diumenge una trentena de persones d'arreu de Catalunya, Madrid, València, Argentina i Itàlia interessades en el dibuix. Són alumnes del taller "Difumina", un punt de trobada i creació entre amants de la il·lustració que permet aprofundir en els coneixements de les tècniques pictòriques i de narració.\nAmb aquestes jornades es pretén oferir als alumnes la possibilitat de confrontar-se amb alguns il·lustradors de renom, com també fomentar la creació de relacions i noves experiències. Durant els cinc dies que dura l'estada, els alumnes combinen els tallers a les instal·lacions de l'alberg amb activitats i pràctiques a l'exterior.\nEnguany els tallers compten amb dos artistes consagrats, com són l'autor d'historietes i il·lustrador català Francesc Capdevila, conegut artísticament com a "Max", i l'argentí Gusti Rosemffet, dels estudis Hanna Barbera. Els alumnes han pogut experimentar i aprendre de l'experiència dels dos professionals.\nUna alumna durant un dels tallers del curs. Foto: Difumina\n"Difumina" va néixer fa quatre anys amb l'objectiu d'oferir als il·lustradors i als artistes un punt de trobada, d'aprenentatge i de diversió. Els continguts dels tallers es basen en la pràctica, les tècniques i la metodologia, però sobretot es vol suggerir un ambient idoni per a la creació.\nUn entorn idíl·lic\nSegons els organitzadors, la tranquil·litat i la naturalesa de Salàs de Pallars i de la comarca del Pallars Jussà fan d'aquest indret "un emplaçament perfecte per a l'experimentació artística". Ermisenda Soy, una de les organitzadores, explica que s'hi senten molt a gust i que els alumnes, que acostumen a repetir cada any, "queden enamorats del Pallars".\n"La comarca té molta oferta. El llac de Sant Antoni, per exemple, inspira moltíssim als artistes, des de la part del bosc més frondós fins la mateixa aigua, el fang, la vegetació... l'entorn és idoni", assenyala. Soy ha dit que cada any s'omplen les inscripcions al curs i que hi ha alumnes que malauradament es queden fora. "Volem mantenir la ràtio de 32 persones per oferir uns mínims de qualitat als artistes", conclou.\nCultura, alberg La Solana, tallers, il·lustradors, Difumina, dibuix, art


Pugen a 2.701 els grups escolars confinats (+12) i a 65.122 les persones en quarantena (+315) La República\nEs mantenen 10 centres tancats i es registren 4.913 positius als centres educatius els darrers deu dies\nUna escola tancada\nEls grups escolars confinats per covid-19 són 2.701, 12 més que en el darrer balanç, segons les dades del Departament d’Educació. Representen el 3,75% del total. Hi ha 65.122 persones confinades, 315 més que en el darrer balanç: 61.843 alumnes (+296), 3.086 docents i personal d’administració i serveis (+22) i 193 de personal extern (-3). Els positius acumulats són 42.893, 629 més que en el balanç anterior. Es registren 4.913 positius als centres educatius els darrers deu dies. Pel que fa als centres tancats, n’hi ha deu, els mateixos que en el darrer balanç, al Barcelonès (1), el Bages (1), el Solsonès (1), el Maresme (1), el Vallès Occidental (2), l’Urgell (1), Pallars Jussà (1), Alt Camp (1), Val d’Aran (1). Es tracta del 0,20% del total.\nEls deu centres tancats són el Centre d’Educació Especial Guru a Barcelona; l’Escola Coll de Gossem – ZER Tres Branques a Castellfollit del Boix (Bages); la llar d’infants Els Piteuets a Sant Llorenç de Morunys (Solsonès); l’Escola Bressol Municipal Marinada a Cabrera de Mar (Maresme); la Llar d’infants El Cucut d’Ullastrell i la Llar d’Infants Little Ducky de Sant Cugat del Vallès (Vallès Occidental); l’Escola Espígol – Zer Riu Ondara de Tornabous (Urgell); l’Escola d’Espluga de Serra- ZER Alta Ribagorça de Tremp (Pallars Jussà); l’Escola Els Til·lers – ZER El Francolí a La Masó (Alt Camp); i l’Escola Sant Martí – ZER Val d’Aran, a Naut Aran.